奉和御製奉安聖像禮成
作者：夏竦
朝代：宋

paragraphs: 琳宫胥宇象清都，金閣叢楹閟寶符。
昭假僊游彰胄緒，範鎔真像極規模。
精衷欽翼明威顯，近輔恭迎茂典敷。
美應荐臻書不絕，靈期先定日無渝。
徘徊瑞羽臨旌斾，夭矯飛龍上舳艫。
齋幄接神珪璧異，景輿迎聖羽儀殊。
熒煌寶座安三境，嫗煦鴻恩下九衢。
深慶小臣叨奉蹕，翠緌華組耀微軀。